
Text rozhodnutia
Súd: Krajský súd Banská Bystrica Spisová značka: 25Sp/67/2013 Identifikačné číslo súdneho spisu: 6013201868 Dátum vydania rozhodnutia: 28. 07. 2014 Meno a priezvisko sudcu, VSÚ: JUDr. Ján Škvarka ECLI: ECLI:SK:KSBB:2014:6013201868.2 Opravné uznesenie Krajský súd v Banskej Bystrici v konaní v pred samosudcom JUDr. Jánom Škvarkom v právnej veci navrhovateľky: H. S., bytom E. ul. XX/XX, XXX XX L. J. E., proti odporcovi: Mesto Žiar nad Hronom, Štefana Moysesa 46, 965 19 Žiar nad Hronom, o odvolaní navrhovateľky proti rozhodnutiu odporcu č. 5460/2013 zo dňa 12.11.2013, vo veci opravy výroku rozsudku Krajského súdu v Banskej Bystrici č.k. 25Sp/67/2013-16 zo dňa 21. februára 2014, takto r o z h o d o l : Súd opravuje výrok rozsudku Krajského súdu v Banskej Bystrici č.k. 25Sp/67/2013-16 zo dňa 21. februára 2014 tak, že správne znie: „Krajský súd rozhodnutie odporcu č. 80/2013, č. sp. 5460/2013 zo dňa 12. novembra 2013 zrušuje v zmysle § 250j ods. 2 písm. c, d a vec vracia na ďalšie konanie.“ o d ô v o d n e n i e : Krajský súd rozsudkom č.k. 25Sp/67/2013-16 zo dňa 21. februára 2014 rozhodol, že rozhodnutie odporcu č. 80/2013, č. sp. 5460/2013 zo dňa 12. novembra 2013 z r u š u j e a vec vracia na ďalšie konanie. Navrhovateľke sa náhrada trov konania nepriznala. Podľa § 246c ods. 1 zákona č. 99/1963 Zb. Občiansky súdny poriadok v znení neskorších predpisov (ďalej len „O.s.p.“) pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa § 164 O.s.p. súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O návrhu na opravu súd rozhodne do 30 dní od jeho podania. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť. Podľa § 250l ods. 2 O.s.p., pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 250j ods. 4, prvá a druhá veta, ustanovenie, podľa ktorého bolo rozhodnutie správneho orgánu zrušené, súd uvedie vo výroku rozsudku. Na posúdenie prípustnosti odvolania je rozhodujúci výrok rozsudku. Pretože krajský súd pri písaní rozsudku 25Sp/67/2013-16 zo dňa 21. februára 2014 v jeho výroku neuviedol, ustanovenie podľa ktorého bolo zrušené rozhodnutie správneho orgánu, súd túto zrejmú nesprávnosť, ktorá nastala pri vyhotovovaní rozsudku odstránil vydaním opravného uznesenia s uvedením príslušného ustanovenia (O.s.p. § 250j ods. 2 písm. c, d). Vzhľadom na vyššie uvedené krajský súd rozhodol tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustné odvolanie.

